[bookmark: _GoBack]JONIŠKIO R. SKAISTGIRIO IR JONIŠKIO R. ŽAGARĖS GIMNAZIJŲ REORGANIZAVIMO SUJUNGIANT IR ĮSTEIGIANT JONIŠKIO R. ŽIEMGALOS GIMNAZIJĄ, SĄLYGŲ APRAŠAS

I SKYRIUS
BENDROSIOS NUOSTATOS

1. Biudžetinių įstaigų Joniškio r. Skaistgirio ir Joniškio r. Žagarės gimnazijų reorganizavimo sąlygų aprašas (toliau – Aprašas) nustato biudžetinių įstaigų Joniškio r. Skaistgirio ir Joniškio r. Žagarės gimnazijų reorganizavimo tvarką.
2. Reorganizavimas grindžiamas Lietuvos Respublikos civilinio kodekso 2.96 straipsniu, 2.97 straipsnio 4 dalimi, Lietuvos Respublikos švietimo įstatymo 44 straipsnio 2 ir 6 dalimis, Joniškio rajono savivaldybės tarybos 2026 m. vasario 19 d. sprendimu Nr. T-20 „Dėl sutikimo reorganizuoti Joniškio r. Skaistgirio gimnaziją ir Joniškio r. Žagarės gimnaziją“.
3. Reorganizuojamų juridinių asmenų duomenys:
3.1. Joniškio r. Skaistgirio gimnazija: 
3.1.1. teisinė forma – biudžetinė įstaiga;
3.1.2. buveinė – Šermukšnių g. 2, Skaistgirys, LT-84385, Joniškio r. sav.;
3.1.3. juridinio asmens kodas – 190565573;
3.1.4. savininkas – Joniškio rajono savivaldybė. Savininko teises ir pareigas įgyvendinanti institucija – Joniškio rajono savivaldybės taryba;
3.1.5. registras, kuriame kaupiami ir saugomi duomenys apie įstaigą – Juridinių asmenų registras.
3.2. Joniškio r. Žagarės gimnazija:
3.2.1. teisinė forma – biudžetinė įstaiga;
3.2.2. buveinė – Kęstučio g. 1, Žagarė, LT-84325, Joniškio r. sav.;
3.2.3. juridinio asmens kodas – 190565388;
3.2.4. savininkas – Joniškio rajono savivaldybė. Savininko teises ir pareigas įgyvendinanti institucija – Joniškio rajono savivaldybės taryba;
3.2.5. registras, kuriame kaupiami ir saugomi duomenys apie įstaigą – Juridinių asmenų registras.




II SKYRIUS
REORGANIZAVIMO TIKSLAS, BŪDAS, PO REORGANIZAVIMO VEIKLĄ BAIGIANČIOS BIUDŽETINĖS ĮSTAIGOS IR STEIGIAMA BIUDŽETINĖ ĮSTAIGA

4. Reorganizavimo tikslas – optimizuoti Joniškio rajono savivaldybės biudžetinių švietimo įstaigų tinklą, jų valdymą ir veiklą, racionaliai ir tikslingai naudojant materialinius, finansinius ir specialistų išteklius.
5. Reorganizavimo būdas –  sujungimas. Joniškio r. Skaistgirio gimnazija ir Joniškio r. Žagarės gimnazija reorganizuojamos, jas sujungiant į naują juridinį asmenį – Joniškio r. Žiemgalos gimnaziją.
6. Joniškio r. Skaistgirio gimnazija ir Joniškio r. Žagarės gimnazija baigia veiklą kaip juridiniai asmenys nuo jų išregistravimo iš Juridinių asmenų registro dienos. Joniškio r. Skaistgirio gimnazijos ir Joniškio r. Žagarės gimnazijos direktorius išregistravimą atlieka įvykdęs visus jam šiomis reorganizavimo sąlygomis nurodytus veiksmus ne vėliau kaip iki 2026 m. rugpjūčio 31 d. 
7. Po reorganizavimo veiksianti nauja biudžetinė įstaiga – Joniškio r. Žiemgalos gimnazija, vykdanti švietimo programas: ikimokyklinio ugdymo, priešmokyklinio ugdymo, pradinio ugdymo, pradinio ugdymo individualizuota, pagrindinio ugdymo, pagrindinio ugdymo individualizuota, akredituota vidurinio ugdymo, socialinių (darbinių) įgūdžių ugdymo bei teikianti dienos socialinės globos paslaugas neįgaliesiems.

III SKYRIUS
REORGANIZUOTO JURIDINIO ASMENS TEISIŲ IR PAREIGŲ PERĖMIMO TVARKA

8. Joniškio r. Skaistgirio gimnazijos ir Joniškio r. Žagarės gimnazijos direktorius iki 2026 m. kovo 20 d.:
8.1. Lietuvos Respublikos civilinio kodekso nustatyta tvarka parengia reorganizavimo sąlygų aprašą;
8.2. Lietuvos Respublikos Vyriausybės nustatyta tvarka apie reorganizavimą paskelbia Registrų centro elektroniniame leidinyje;
8.3. reorganizavimo sąlygų aprašą Lietuvos Respublikos civilinio kodekso nustatyta tvarka vieną kartą paskelbia viešai interneto svetainėse: https://www.skaistgiriomokykla.lt,
https://www.zagaresgimnazija.lt;
8.4. ne vėliau kaip pirmą reorganizavimo sąlygų aprašo viešo paskelbimo apie jų parengimą dieną jį pateikia Juridinių asmenų registrui;
8.5. ne vėliau kaip per 10 darbo dienų nuo viešo pranešimo apie reorganizavimo sąlygų aprašo parengimą paskelbimo dienos raštu (elektroninėmis priemonėmis) praneša visiems savo vadovaujamų įstaigų kreditoriams (įskaitant ugdytinių tėvus (globėjus, rūpintojus) apie reorganizavimo sąlygų aprašo sudarymą.
9. Joniškio r. Skaistgirio gimnazijos ir Joniškio r. Žagarės gimnazijos direktorius Lietuvos Respublikos teisės aktų nustatyta tvarka ir terminais įspėja jo vadovaujamose įstaigose dirbančius darbuotojus dėl darbo sąlygų pasikeitimo ar dėl jų atleidimo iš darbo, atlieka visus su darbo santykiais susijusius juridinius  veiksmus.
10. Joniškio r. Skaistgirio gimnazijos ir Joniškio r. Žagarės gimnazijos direktorius iki 2026 m. balandžio 20 d. parengia naujai steigiamos Joniškio r. Žiemgalos gimnazijos nuostatų, kuriuose numatomi du struktūriniai padaliniai: Skaistgirio skyrius ir Žagarės skyrius, projektą.

IV SKYRIUS
TURTO INVENTORIZAVIMAS, TURTO IR DOKUMENTŲ PERDAVIMO STEIGIAMAM JURIDINIAM ASMENIUI TERMINAI IR TVARKA

11. Joniškio rajono savivaldybės administracijos direktoriaus įsakymu sudaroma komisija  Joniškio r. Skaistgirio gimnazijos ir Joniškio r. Žagarės gimnazijos materialiajam, nematerialiajam, finansiniam turtui bei įsipareigojimams inventorizuoti, parengti perdavimo ir priėmimo aktus ir dalyvauti perduodant turtą Joniškio r. Žiemgalos gimnazijai.
12. Joniškio r. Skaistgirio gimnazijos ir Joniškio r. Žagarės gimnazijos turtas, išskyrus įsipareigojimus, atsargas ir pinigines lėšas, turi būti inventorizuotas atsižvelgiant į 2026 m. liepos 31 d. būklę. Įsipareigojimai, atsargos ir piniginės lėšos inventorizuojami atsižvelgiant į jų būklę perdavimo ir priėmimo dieną. Turtas įvertinamas balansine verte. Buhalterinių duomenų perdavimo ir priėmimo akte nurodomi buhalteriniai duomenys pagal šių duomenų perdavimo ir priėmimo dienos būklę: sąskaitų plano sąskaitų likučiai pagal apskaitos registrų duomenis, nebalansinių sąskaitų likučiai, banko sąskaitų likučiai, sudarytos finansinės ir biudžeto vykdymo ataskaitos, kita informacija, reikalinga darbų tęstinumui užtikrinti.
13. Iki 2026 m. rugpjūčio 10 d. turi būti sudaryti Joniškio r. Skaistgirio gimnazijos ir Joniškio r. Žagarės gimnazijos turto sąrašai. Įsipareigojimų, atsargų ir piniginių lėšų duomenys surašomi perdavimo ir priėmimo akto surašymo dieną. Sąrašus parengia Joniškio r. Skaistgirio gimnazijos ir Joniškio r. Žagarės gimnazijos direktorius.
14. Iki 2026 m. rugpjūčio 15 d. Joniškio r. Skaistgirio gimnazijos ir Joniškio r. Žagarės gimnazijos patikėjimo teise valdomas Joniškio rajono savivaldybės turtas (ilgalaikis ir trumpalaikis materialus) grąžinamas Joniškio rajono savivaldybei. Perdavimo ir priėmimo aktus pasirašo Joniškio rajono savivaldybės administracijos direktoriaus įsakymu įgaliotas asmuo ir reorganizuojamų įstaigų direktorius. Po reorganizacijos veiksiančiai Joniškio r. Žiemgalos gimnazijai reikalingas turtas perduodamas Joniškio rajono savivaldybės administracijos direktoriaus įsakymu. Perdavimo ir priėmimo aktus pasirašo Joniškio rajono savivaldybės administracijos direktoriaus įsakymu įgaliotas asmuo ir Joniškio r. Žiemgalos gimnazijos direktorius.
15. Joniškio r. Skaistgirio gimnazijos ir Joniškio r. Žagarės gimnazijos archyvai, kiti dokumentai iki 2026 m. rugpjūčio 31 d. teisės aktų nustatyta tvarka perduodami po reorganizavimo veiksiančiai biudžetinei įstaigai Joniškio r. Žiemgalos gimnazijai. Įstaigų direktoriai pasirašo dokumentų perdavimo ir priėmimo aktus.
16. Joniškio r. Skaistgirio gimnazijos ir Joniškio r. Žagarės gimnazijos buhalteriai iki 2026 m. rugpjūčio 31 d. parengia biudžeto vykdymo ir finansines ataskaitas.

V SKYRIUS
BAIGIAMOSIOS NUOSTATOS

17. Reorganizavimo laikotarpiu Joniškio r. Skaistgirio gimnazijos ir Joniškio r. Žagarės gimnazijos direktorius:
17.1. užtikrina nepertraukiamą įstaigų veiklą;
17.2. nepriima į darbą nesuderinęs su Joniškio rajono savivaldybės administracijos švietimo padalinio vedėju naujų darbuotojų.
18. Joniškio r. Skaistgirio gimnazijos ir Joniškio r. Žagarės gimnazijos direktorius bet kokius sandorius, kurių vertė didesnė nei 300,00 Eur, turi teisę prisiimti tik suderinęs su Joniškio rajono savivaldybės administracija. 
19. Reorganizavimas vykdomas iš reorganizuojamų juridinių asmenų patvirtintų biudžetinių asignavimų.
20. Joniškio r. Skaistgirio gimnaziją ir Joniškio r. Žagarės gimnaziją išregistravus iš Juridinių asmenų registro, jų herbiniai antspaudai ir spaudai sunaikinami teisės aktų nustatyta tvarka.

________________________
